เปิดรับสมัครเอ็มดี เอสเอ็มอีแบงก์ใหม่
เปิดรับสมัครหัวเรือใหญ่เอสเอ็มอีแบงก์ใหม่ปีหน้า เร่งสานงานต่อ สนับสนุนสินเชื่อผู้ประกอบการรายย่อย
21 ธ.ค. 2561

เปิดรับสมัครหัวเรือใหญ่เอสเอ็มอีแบงก์ใหม่ปีหน้า เร่งสานงานต่อ สนับสนุนสินเชื่อผู้ประกอบการรายย่อย
นายมงคล ลีลาธรรม กรรมการ ผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า คณะกรรมการเอสเอ็มอีแบงก์ได้ตั้งคณะกรรมการสรรหากรรมการผู้จัดการเอสเอ็มอีแบงก์คนใหม่ ซึ่งมีนายชาญวิทย์ นาคบุรี กรรมการของธนาคารเป็นประธาน คาดว่าจะเปิดรับสมัครบุคคลที่สนใจในเดือน ม.ค. 2562
ทั้งนี้ นายมงคล จะเกษียณอายุการทำงานในวันที่ 8 มี.ค. 2562 หลังจากรับตำแหน่งนี้มาเป็นเวลา 3 ปีกว่า ได้ฟื้นฟูกิจการของธนาคารที่มีหนี้เสียกว่า 50% เหลือ 20% จนได้รับการอนุมัติจาก คณะกรรมการนโยบายรัฐวิสาหกิจ (คนร.) ที่มี พล.อ.ประยุทธ์ จันทร์โอชา นายกรัฐมนตรี เป็นประธาน อนุมัติให้ธนาคารเอสเอ็มอีแบงก์ออกจากแผนฟื้นฟูกิจการเป็นอันดับแรกจากทั้งหมด 7 แห่ง ที่เข้าสู่การฟื้นฟู
"การทำงานในตำแหน่งกรรมการ ผู้จัดการเอสเอ็มอีแบงก์ 3 ปีกว่า ถือว่าเป็นเวลาที่กำลังดีไม่นานเกินไป ทำให้ต้องเร่งทำงานให้ออกมาดีที่สุด" นายมงคล กล่าว
นายมงคล กล่าวว่า การดำเนินงานเอสเอ็มอีแบงก์ในรอบ 12 เดือนที่ผ่านมา สามารถปล่อยสินเชื่อได้ 1.4 แสนราย มีหนี้เสีย 0.06% ซึ่งถือว่าน้อยมาก เพราะมีการปรับกระบวนการพิจารณาสินเชื่อให้มีประสิทธิภาพมากขึ้น โดยยังปล่อยกู้ให้กับรายย่อยจริงๆ ไม่เกิน 15 ล้านบาท จากที่ก่อนหน้านี้มีการปล่อยกู้รายใหญ่บางรายสูง 500 ล้านบาท เวลาเกิดหนี้เสียทำให้ธนาคารเสียหายจำนวนมาก
นอกจากนี้ ยังได้สร้างระบบการพิจารณาการออกผลิตภัณฑ์สินเชื่อใหม่ ซึ่งทุกหน่วยงานจะต้องมีส่วนร่วมแสดงความคิดเห็น ทำให้สินเชื่อที่ออกมามีคุณภาพและเป็นประโยชน์กับเอสเอ็มอีจริงๆ